കടമറ്റത്ത് കത്തനാർ (ടെലിവിഷൻ പരമ്പര)

കടമറ്റത്ത് കത്തനാർ ഒരു ഇന്ത്യൻ ഹൊറർ പരമ്പരയാണ്. ഏഷ്യാനെറ്റിൽ 2004 മുതൽ സംപ്രേഷണം ആരംഭിക്കുകയും ഡിജിറ്റൽ പ്ലാറ്റ്ഫോം ഡിസ്നി+ഹോട്ട്സ്റ്റാറിൽ സ്ട്രീമിംഗ് ചെയ്യുന്നു. കൊട്ടാരത്തിൽ ശങ്കുണ്ണി രചിച്ച ഐതിഹ്യമാല എന്ന ഗ്രന്ഥത്തിൽ പറയുന്ന കടമറ്റത്ത് കത്തനാർ എന്ന മാന്ത്രികന്റെ അത്ഭുതപ്രവൃത്തികളാണ് പരമ്പരയ്ക്ക് ഇതിവൃത്തമായത്. ശ്രീ സുബ്രഹ്മണ്യം എന്റർപ്രൈസസ് നിർമ്മാണവും ടി.എസ്. സുരേഷ് ബാബുവിന്റെ മേൽനോട്ടത്തിൽ ടി.എസ്. സജി സംവിധാനവും നിർവ്വഹിച്ച പരമ്പരയിൽ കത്തനാരായി വേഷമിട്ടത് പ്രകാശ് പോൾ ആയിരുന്നു. ഭൂതപ്രേതപിശാചുക്കളെ മന്ത്രസിദ്ധികൊണ്ടു കീഴടക്കുന്ന കത്തനാരച്ചനെ പ്രേക്ഷകർ ഇരുകൈയ്യും നീട്ടി സ്വീകരിച്ചു. മാന്ത്രികൻ...മഹാ മാന്ത്രികൻ... എന്ന ഗാനവും ഏറെ ശ്രദ്ധിക്കപ്പെട്ടു. സംപ്രേഷണം ചെയ്ത് ഒരാഴ്ചയ്ക്കുള്ളിൽ പരമ്പരയുടെ റേറ്റിംഗ് കുത്തനെ ഉയർന്നു. ഏഷ്യാനെറ്റിന്റെ ചരിത്രത്തിലെ ഏറ്റവും വലിയ ഹിറ്റു പരമ്പരകളിലൊന്നായി ഇതുമാറി.

ഏറെ പ്രേക്ഷകശ്രദ്ധ നേടിയ പരമ്പരയെ എതിർത്തുകൊണ്ട് മലങ്കര ഓർത്തഡോക്സ് പള്ളിയിലെ അംഗങ്ങൾ രംഗത്തെത്തിയിരുന്നു. നിർമ്മാതാവിന്റെ തീരുമാനപ്രകാരം 267 എപ്പിസോഡുകൾക്കുശേഷം പരമ്പരയുടെ സംപ്രേഷണം നിർത്തിവച്ചു. അതേത്തുടർന്ന് ഇതിന്റെ രണ്ടാംഭാഗം ജയ്ഹിന്ദ് ടി.വി.യിലും മൂന്നാം ഭാഗം സൂര്യ ടി.വി.യിലും സംപ്രേഷണം ചെയ്തു. എല്ലാത്തിലും കത്തനാരായി വേഷമിട്ടത് പ്രകാശ് പോൾ തന്നെയായിരുന്നു. 

ജയ്ഹിന്ദിൽ 70 എപ്പിസോഡുകൾ സംപ്രേഷണം ചെയ്തെങ്കിലും പ്രേക്ഷകശ്രദ്ധ നേടിയിരുന്നില്ല. സൂര്യാ ടി.വി.യിൽ കടമറ്റത്തച്ചൻ എന്ന പേരിൽ സംപ്രേഷണം ചെയ്ത പരമ്പരയുടെ സംവിധാനം നിർവ്വഹിച്ചത് ടി.എസ്. സജിയായിരുന്നു. ഏതാണ്ട് നൂറ്റിയൻപതോളം എപ്പിസോഡുകളാണ് അന്നു സംപ്രേഷണം ചെയ്തത്. വർഷങ്ങൾക്കുശേഷം ഏഷ്യാനെറ്റിലും പ്ലസ്സിലും ഈ പരമ്പര പുനഃസംപ്രേഷണം ചെയ്തു. 2016 മാർച്ച് 28 മുതൽ ഏഷ്യാനെറ്റ് പ്ലസ്സിൽ രാത്രി എട്ടുമണിക്ക് പരമ്പര വീണ്ടും സംപ്രേഷണം തുടങ്ങി.

 അഭിനയിച്ചവർ 

 പ്രകാശ് പോൾ - കടമറ്റത്ത് കത്തനാർ
 സുകുമാരി - ധാത്രി
 ആർ. നരേന്ദ്രപ്രസാദ് - മേപ്പാടൻ
 മണിയൻപിള്ള രാജു - നീലേശ്വരൻ
 പ്രതാപചന്ദ്രൻ
 സുകന്യ - കള്ളിയങ്കാട്ട് നീലി
 പൂർണ്ണിമ ആനന്ദ്, സുവർണ്ണ മാത്യു - യക്ഷി
 ഭീമൻ രഘു - ഇട്ടൻ പടനായർ
 കൊല്ലം ജി.കെ. പിള്ള - മന്ത്രവാദി
 കൊല്ലം തുളസി - നീലിയുടെ അച്ഛൻ
 ഷാനവാസ് (പ്രേം നസീറിന്റെ മകൻ) - കണ്ണപ്പൻ (നീലിയുടെ ഭർത്താവ്)
 എം.എസ്. തൃപ്പൂണിത്തുറ - ക്ഷേത്രത്തിലെ പൂജാരി
 സിദ്ധരാജ് - ചടയൻ
 ലളിതശ്രീ - ദുർഗ്ഗാമ്മ
 അനിതാ നായർ - സീതമ്മ

 അണിയറപ്രവർത്തകർ 

 സംവിധാനം - ടി.എസ്. സജി
 സംവിധാന മേൽനോട്ടം - ടി.എസ്. സുരേഷ് ബാബു
 നിർമ്മാണം - ശ്രീ സുബ്രഹ്മണ്യം എന്റർപ്രൈസസ്
 പ്രോജക്ട് ഡിസൈനർ & എക്സിക്യൂട്ടീവ് ഡയറക്ടർ - സുബ്രഹ്മണ്യൻ കാർത്തികേയൻ 
 ഛായാഗ്രഹണം - പി.വി. മുരുകൻ
 സ്റ്റുഡിയോ - ആധുനിക് ഡിജിറ്റൽ
 ശബ്ദലേഖനം - അനീഷ്. ജെ
 എഡിറ്റിംഗ് - അജി ജോൺ
 രചന - ഷാജി നെടുങ്കല്ലേൽ
 ഗാനരചന - ചുനക്കര രാമൻ കുട്ടി
 സംഗീതം - എം.ജി. രാധാകൃഷ്ണൻ
 പശ്ചാത്തല സംഗീതം - സാനന്ദ് ജോർജ്
 സ്പെഷ്യൽ ഇഫക്ട്സ്, കമ്പ്യൂട്ടർ ഗ്രാഫിക്സ് - മജു സൈമൺ
 ചമയം - എം.ഓ. ദേവസ്യ
 വസ്ത്രാലങ്കാരം - നാഗരാജൻ
 കലാസംവിധാനം - നാരായണൻ വാഴപ്പള്ളി, മനോജ് തോട്ടപ്പള്ളി

 ഇതും കാണുക 
 കടമറ്റത്ത് കത്തനാർ
 കടമറ്റത്തച്ചൻ (ചലച്ചിത്രം) - 1966-ലെ ചലച്ചിത്രം

 അവലംബം 

 പുറംകണ്ണികൾ 
 ഔദ്യോഗിക വെബ്സൈറ്റ് 


വർഗ്ഗം:മലയാള_ടെലിവിഷൻ_പരിപാടികൾ
വർഗ്ഗം:ഐതിഹ്യങ്ങൾ